Aktuelt Humor Asbjørn (27) fra Sola kledde seg ut som en bomstasjon Årets skumleste kostyme? Oppdatert: 28. desember 2018, 18:45 Ingebjørg Iversen

Asbjørn Tuxen i selvlaget Halloween-kostyme. FOTO: Privat

Det er stor aktivitet i Facebook-gruppa «Bomfritt Jæren - NOK er NOK». Gruppa har nesten 70.000 medlemmer, og det er daglig nye innlegg om frustrasjon knyttet til bompengene som kom med Bymiljøpakken.

Alt som er i gruppa, er derimot ikke like negativt. Det finnes også glimt av humor.

Komiker Kjetil Melkevik postet et bilde han hadde redigert i Photoshop av en person med en bomstasjon på hodet. Under bildet skrev han «Årets skumleste Halloween-kostyme»

Dette bildet fikk Asbjørn Tuxen fra Sola med seg, og da han så det, tenkte han følgende:

– Dæven, det hadde vært kult.

Så begynte han å diskutere med kompisene. Han skulle ikke bare gjort det?

Det var RA som først omtalte kostymet til Tuxen.

LES MER: Dette kan du kle deg ut til på Halloween

Fikset kostymet selv

Han skulle på Halloweenfest lørdag kveld, og stakk innom foreldrene på veien. Han har alltid likt å bygge og lage ting, og hos foreldrene fant han noe papp han kunne bruke. Så gikk turen innom Biltema for å kjøpe lakk, og noen timer senere, var kostymet på plass.

LES OGSÅ: Slik blir bomstasjonene gjort narr av i sosiale medier

– Jeg var egentlig mest stressa for at lakken skulle tørke i tide, sier Tuxen og ler, og legger til at det er derfor han har på seg den gule Grandiosa-t-skjorta under.

– Målet er å få folk til å le

Da han ankom festen, skjønte ikke venninna helt hva han var. Da forklarte han at han var noe av det skumleste og grusomste som fantes for tiden.

– Da hun skjønte hva jeg var, holdt hun på å dø av latter, sier Tuxen.

Han forteller at det var det som var målet - å få folk til å le.

Til helgen er han invitert i ny Halloween-fest, og da spørs det om kostymet gjør comeback.

– Men jeg lurer på om jeg skal finne frem militærsminken og male meg grønn i ansiktet også. Det blir spennende å se om jeg kommer inn på uteplasser, sier Tuxen.

Melkevik synes det er kult at noen har gjort alvor ut av Facebook-posten hans.

– Det hadde jeg ikke trodd, nei, sier han.

Publisert: 01. november 2018, 11:15 Oppdatert: 28. desember 2018, 18:45